'Dis nooit te laat om te begin nie!' - Solidariteit WêreldSolidariteit Wêreld
Tuis › Nuuskantoor › 'Dis nooit te laat om te begin nie!'
Dit is die woorde van dr. Sydnise Fourie-Nel, wat ondanks moeilike omstandighede haar MBBCh-graad kon aanpak en vandag as mediese dokter praktiseer.
"Omstandighede was vir baie jare moeilik en my ouers het nie vaste werk of pensioen gehad nie en ek het nog sussies wat moet skoolgaan. Ek het verantwoordelik gevoel om iets op te bou wat kan bly staan om ons almal in die toekoms te help en om 'n voorbeeld te stel vir my sussies van wat moontlik is saam met die Here en met deursettingsvermoë," het dr. Fourie-Nel gesê.
Dr. Fourie-Nel het in 2016 by Wits se mediese skool geregistreer met haar en haar man se trougeskenkgeld en met geen waarborg dat sy hierdie graad suksesvol sou kon voltooi sonder om aan slegte krediet vasgeketting te wees nie. Sy het egter van die Helpende Hand Studietrust (HHST) te hore gekom en 'n rentevrye studielening van dié trust was haar reddingsboei.
"Ek het eers vier jaar ná matriek met mediese studie begin, en dit was 'n rowwe pad tot daar – en toe 'n rowwe pad daardeur! Eers op ouderdom 27 het ek gekwalifiseer; en nou kan ek vir my man die kans gee om ook te studeer. (Hy het op ouderdom 27 begin!) Dit is nooit te laat om te begin nie. Die pad sal heel waarskynlik moeiliker wees as vir ander, dalk langer neem as vir ander, maar dit is die moeite werd; dit sal karakter bou wat jou 'n leeftyd sal hou as jy dit sal toelaat," het dr. Sydnise gesê.
Haar pad met die HHST het egter nie tot 'n einde gekom nadat sy haar graad verwerf het nie. Vandag ploeg dr. Fourie-Nel terug in die gemeenskap, maak sy haar man se tersiêre studie moontlik, en dra sy ook ruimhartig by tot die SFS om ook ander studente 'n geleentheid te gee om te kan studeer.
Volgens May-li Swanepoel, 'n fondsbestuurder-intern by HHST, lê die oplossing vir hedendaagse sosio-ekonomiese kwessies in Suid-Afrika daarin om moedertaalonderrig en -opleiding van gehalte meer toeganklik vir almal te maak.
Die advies wat dr. Fourie-Nel aan ander studente gee, lui soos volg: "Wees getrou aan wat jy het en volhard in dit wat jy wel kan doen. Werk soos vir die Here en vertrou die Here dat die harde werk en die goeie, getroue 'saad wat jy saai' op skool, in jou werkplek, selfs in verhoudings en in die lewe 'n goeie oes sal inbring en dat Hy jou pad sal lei – Hy sál as jy Hom vra, vertrou en volg. Wees geduldig vir die belofte wat Hy in jou hart plaas."